*Blahoprajný telegram prezidentky Slovenskej republiky Zuzany Čaputovej*

*prezidentovi Talianskej republiky Sergiovi Mattarellovi*

*pri príležitosti jeho opätovného zvolenia do funkcie prezidenta republiky.*

Bratislava 30. januára 2022

Vážený pán prezident,

v mene občanov Slovenskej republiky, ako aj v mene svojom, Vám srdečne blahoželám k opätovnému zvoleniu do funkcie prezidenta Talianskej republiky.

V súčasnom náročnom období v európskom aj globálnom kontexte, Vaše opätovné zvolenie hlavou štátu predstavuje vyjadrenie dôvery vo Vaše postoje, hodnoty a Vašu schopnosť spájať a nachádzať široký spoločenských konsenzus. Som presvedčená, že v tomto zmysle budete pre svoju krajinu morálnym aj hodnotovým kompasom, ako aj symbolom nádeje.

Vzťahy medzi Slovenskou republikou a Talianskou republikou sú dlhodobo na vynikajúcej úrovni a som presvedčená, že k ich posilneniu prispejeme aj my prostredníctvom nášho spoločného dialógu.

Vážený pán prezident,

budem veľmi rada, ak sa nám v nasledujúcom období podarí stretnúť aj osobne a ešte viac tak upevniť priateľstvo, ktoré medzi Slovenskou republikou a Talianskou republikou dlhé roky pretrváva.

Do nasledujúcich mesiacov a rokov Vám prajem najmä pevné zdravie, ako aj veľa spokojnosti a úspechov v pracovnom i osobnom živote.

S úctou

Zuzana Čaputová

prezidentka Slovenskej republiky

Jeho Excelencia

Sergio Mattarella

prezident Talianskej republiky

Rím